વળી તે મૌન બની ગઈ. અમારા બધાની આંખો એકબીજા સામે ફરી વળી. એ અર્થમાં કે આ યુવતી, આપનારા પાસેથી વધુમાં વધુ શું મેળવવું તેનો નિર્ણય કરી શકતી નથી કે પછી તેને વિશ્વાસ ન પડતો હોય. અવિશ્વાસ હશે એ તર્ક વધુ સાચો એટલા માટે લાગતો હતો કે કાર્યકરોએ અગાઉ ઘણા પ્રસંગોએ ઘણાં વચનો આપ્યાં હોય છે ને તે પૂરાં થયાં હોતાં નથી. એ એના અનુભવની બાબત છે. ને છતાં અમારી સાથેના કાર્યકરો ખરેખર કશુંક આપવાના જ હતા. પૂરતું ન આપી શકે, માગો તે કદાચ ન આપી શકે, પણ અનાજ, કપડાં અને દવા તો પહોંચાડવાની તેમની નિષ્ઠા માટે કોઈ શંકા નહોતી. પણ યુવતી બોલતી નહોતી…..